CELEX: 32018D0639
Language: et
Date: 2018-03-19 00:00:00
Title: Nõukogu otsus (EL) 2018/639, 19. märts 2018, Euroopa Liidu ja Maroko Kuningriigi vahelise teadus- ja tehnoloogiakoostöö kokkuleppe, milles sätestatakse Maroko Kuningriigi osalemise tingimused partnerluses Vahemere piirkonna riikidega teadusuuringute ja innovatsiooni valdkonnas (PRIMA), liidu nimel allkirjastamise ja selle ajutise kohaldamise kohta

26.4.2018   
            
            
               ET
            
            
               Euroopa Liidu Teataja
            
            
               L 106/1
            
         NÕUKOGU OTSUS (EL) 2018/639,
   19. märts 2018,
   Euroopa Liidu ja Maroko Kuningriigi vahelise teadus- ja tehnoloogiakoostöö kokkuleppe, milles sätestatakse Maroko Kuningriigi osalemise tingimused partnerluses Vahemere piirkonna riikidega teadusuuringute ja innovatsiooni valdkonnas (PRIMA), liidu nimel allkirjastamise ja selle ajutise kohaldamise kohta
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artiklit 186 koostoimes artikli 218 lõikega 5,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Euroopa Parlamendi ja nõukogu otsuses (EL) 2017/1324 (1) on sätestatud liidu osalemine mitme liikmesriigi ühiselt algatatud partnerluses Vahemere piirkonna riikidega teadusuuringute ja innovatsiooni valdkonnas (PRIMA).
            
         
               (2)
            
            
               PRIMA eesmärk on viia ellu ühine programm, et suurendada teadus- ja innovatsioonisuutlikkust ning arendada teadmisi ja ühiseid uuenduslikke lahendusi Vahemere piirkonna riikide põllumajandusliku toidutööstuse süsteemide jaoks, et muuta need kestlikuks, ning integreeritud veevarustuse ja -majanduse jaoks, et muuta need süsteemid ning veevarustus ja -majandus kliimale vastupidavamaks, tõhusamaks, kulutõhusamaks ning keskkonnaalaselt ja sotsiaalselt kestlikuks ning toetada ennetavalt veenappuse, toiduga kindlustatuse, toitumis-, tervise-, heaolu- ja rändeprobleemide lahendamist.
            
         
               (3)
            
            
               PRIMAt viivad ühiselt ellu mitu liikmesriiki ja kolmandat riiki (edaspidi „osalevad riigid“), et jõudsalt edendada teaduslikku, juhtimisalast ja rahalist integratsiooni, tehes seda samadel tingimustel.
            
         
               (4)
            
            
               Maroko Kuningriik (edaspidi „Maroko“) on väljendanud soovi ühineda PRIMAga osaleva riigina ning võrdsel alusel PRIMAs osalevate liikmesriikide ja kolmandate riikidega, kes on assotsieerunud teadusuuringute ja innovatsiooni raamprogrammiga „Horisont 2020“ aastateks 2014–2020.
            
         
               (5)
            
            
               Otsuse (EL) 2017/1324 artikli 1 lõike 2 kohaselt saab Maroko PRIMAs osalevaks riigiks, kui ta sõlmib liiduga teadus- ja tehnoloogiakoostööd käsitleva rahvusvahelise kokkuleppe, milles sätestatakse Maroko PRIMAs osalemise tingimused.
            
         
               (6)
            
            
               Nõukogu andis 30. mail 2017 komisjonile loa alustada pärast otsuse (EL) 2017/1324 vastuvõtmist liidu nimel läbirääkimisi Marokoga rahvusvahelise kokkuleppe üle, milles sätestatakse Maroko PRIMAs osalemise tingimused. Läbirääkimised viidi edukalt lõpule Euroopa Liidu ja Maroko Kuningriigi vahelise teadus- ja tehnoloogiakoostöö kokkuleppe, milles sätestatakse Maroko Kuningriigi osalemise tingimused partnerluses Vahemere piirkonna riikidega teadusuuringute ja innovatsiooni valdkonnas (PRIMA) (edaspidi „kokkulepe“), parafeerimisega.
            
         
               (7)
            
            
               Kokkulepe tuleks allkirjastada.
            
         
               (8)
            
            
               Selleks et lubada Marokol PRIMAs osaleda võimalikult vara, tuleks kokkulepet kohaldada ajutiselt kuni selle jõustumiseks vajalike menetluste lõpuleviimiseni,
            
         ON VASTU VÕTNUD KÄESOLEVA OTSUSE:
   Artikkel 1
   Euroopa Liidu ja Maroko Kuningriigi vahelise teadus- ja tehnoloogiakoostöö kokkuleppe, milles sätestatakse Maroko Kuningriigi osalemise tingimused partnerluses Vahemere piirkonna riikidega teadusuuringute ja innovatsiooni valdkonnas (PRIMA), liidu nimel allkirjastamiseks antakse luba, eeldusel et nimetatud kokkulepe sõlmitakse.
   Kokkuleppe tekst on lisatud käesolevale otsusele.
   Artikkel 2
   Nõukogu eesistujal on õigus määrata isik(ud), kes on volitatud kokkuleppele liidu nimel alla kirjutama.
   Artikkel 3
   Kokkulepet kohaldatakse kooskõlas selle artikliga 4 ajutiselt alates selle allkirjastamisest (2) kuni selle jõustumiseks vajalike menetluste lõpuleviimiseni.
   Artikkel 4
   Käesolev otsus jõustub selle vastuvõtmise päeval.
   
      Brüssel, 19. märts 2018
      
         
            Nõukogu nimel
         
         
            eesistuja
         
         R. PORODZANOV
      
   
   
      (1)  Euroopa Parlamendi ja nõukogu 4. juuli 2017. aasta otsus (EL) 2017/1324, mis käsitleb liidu osalemist mitme liikmesriigi ühiselt algatatud partnerluses Vahemere piirkonna riikidega teadusuuringute ja innovatsiooni valdkonnas (PRIMA) (ELT L 185, 18.7.2017, lk 1).
   
      (2)  Nõukogu peasekretariaat avaldab kokkuleppe allkirjastamise kuupäeva Euroopa Liidu Teatajas.